
AVIZ
asupra propunerii legislative pentru completarea art.34² din Ordonanţa de urgenţă a Guvernului nr.109/2005 privind transporturile rutiere

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.34² din Ordonanţa de urgenţă a Guvernului nr.109/2005 privind transporturile rutiere, trimisă cu adresa nr. Pl.- x  87 din 28 februarie 2007, înregistrată  cu  nr.31/1189 din 1 martie 2007.
Senatul, în calitate de primă Cameră sesizată, a respins această iniţiativă legislativă în şedinţa din 22 februarie 2007.
Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, repubicat, Comisia a dezbătut proiectul de lege supus avizării,  în şedinţa din 14 martie 2007.  

Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ,  cu observaţii şi propuneri, transmis cu adresa nr.1612/28.11.2006, precum şi punctul de vedere al Guvernului, transmis cu adresa nr. 3656 din 04.12.2006,  prin care acesta nu susţine iniţiativa legislativă mai sus menţionată.
În cadrul dezbaterilor, membrii Comisiei au menţionat că, în prezent, transportul public de persoane prin servicii regulate în trafic judeţean şi interjudeţean se desfăşoară pe baza Programului de transport aprobat, cu valabilitate până în anul 2008, şi a licenţelor de traseu acordate de către Autoritatea Rutieră Română. De asemenea, membrii Comisiei juridice au reţinut că prin Ordonanţa de urgenţă a Guvernului nr.109/2005 au fost transpuse reglementări europene în materie.
În urma dezbaterilor, comisia a hotărât, cu unanimitate de voturi, avizarea negativă a iniţiativei legislative. 

În raport de obiectul şi conţinutul său, proiectul de lege face parte din categoria legilor ordinare.

